РЕШЕНИЕ НА КОМИСИЯТА
от 8 декември 2008 година
за принципно признаване на пълнотата на документацията, представена за подробен преглед, с оглед на възможното включване на Aureobasidium pullulans и динатриев фосфонат в приложение I към Директива 91/414/ЕИО на Съвета
(нотифицирано под номер C(2008) 7709)
(текст от значение за ЕИП)
(2008/953/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 3 от нея,
като има предвид, че:
(1)
В Директива 91/414/ЕИО се предвижда изготвянето на списък на Общността на активни вещества, разрешени за включване в състава на продукти за растителна защита.
(2)
На 17 април 2008 г. bio-ferm GmbH подаде пред органите на Австрия документацията за активното вещество Aureobasidium pullulans заедно със заявление за включването му в приложение I към Директива 91/414/ЕИО. На 21 май 2008 г. ISK Biosciences Europe S.A. подаде пред органите на Франция документацията за активното вещество динатриев фосфонат заедно със заявление за включването му в приложение I към Директива 91/414/ЕИО.
(3)
Органите на Австрия и Франция уведомиха Комисията, че въз основа на предварителен преглед документацията за въпросните активни вещества изглежда отговаря на изискванията за документацията, посочени в приложение II към Директива 91/414/ЕИО. Изглежда също така, че представената документация отговаря на изискванията за предоставените данни и информация, определени в приложение III към Директива 91/414/ЕИО по отношение на даден продукт за растителна защита, съдържащ разглежданото активно вещество. В съответствие с член 6, параграф 2 от Директива 91/414/ЕИО документацията впоследствие беше изпратена от съответните заявители в Комисията и другите държави-членки и беше подадена в Постоянния комитет по хранителната верига и здравето на животните.
(4)
С настоящото решение следва официално да се потвърди на общностно равнище, че документацията принципно удовлетворява изискванията по отношение на данните и информацията, посочени в приложение II, и - най-малко за един продукт за растителна защита, съдържащ разглежданото активно вещество - изискванията, определени в приложение III към Директива 91/414/ЕИО.
(5)
Настоящото решение не засяга правото на Комисията да изисква от заявителя да предостави допълнителни данни или информация с оглед изясняването на определени части от документацията.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Без да се засягат разпоредбите на член 6, параграф 4 от Директива 91/414/ЕИО, пакетите с документация за активните вещества, посочени в приложението към настоящото решение, които бяха подадени пред Комисията и държавите-членки с цел споменатите вещества да бъдат включени в приложение I към посочената директива, принципно отговарят на изискванията за документацията, установени в приложение II към посочената директива.
Документацията отговаря и на изискванията за данните и информацията, посочени в приложение III към посочената директива, по отношение на даден продукт за растителна защита, съдържащ активното вещество, предвид предложените употреби на този продукт.
Член 2
Докладващите държави-членки провеждат подробен преглед на посочената в член 1 документация и съобщават на Комисията заключенията си, заедно с препоръка относно включването или невключването в приложение I към Директива 91/414/ЕИО на активните вещества, посочени в член 1, както и всички условия, свързани с включването, възможно най-бързо и най-късно в срок до една година, считано от публикуването на настоящото решение в Официален вестник на Европейския съюз.
Член 3
Адресати на настоящото решение са държавите-членки.
Съставено в Брюксел на 8 декември 2008 година.